Общи условия за предоставяне на дистанционен достъп до данни от измерването на електрическа енергия

**Чл. 1.** (1) Тези Общи условия за предоставяне на дистанционен достъп до данни от измерването на електрическа енергия (наричани по-нататък Общите условия) имат за цел да регламентират условията и сроковете при които ЕР Юг, в качеството си на оператор на електроразпределителната мрежа за територията на Югоизточна България, включваща административни области с центрове Бургас, Кърджали, Пазарджик, Пловдив, Сливен, Смолян, Стара Загора, Хасково и Ямбол, предоставя на Клиента дистанционен достъп до данните от измерването на електрическа енергия до неговите Обекти по реда на чл. 120, ал. 9 от Закона за енергетиката.

(2)Страни по тези Общи условия са (i) **"ЕЛЕКТРОРАЗПРЕДЕЛЕНИЕ ЮГ"** **EАД** със седалище и адрес на управление: 4000 Пловдив, ул. "Христо Г. Данов" № 37, ЕИК 115326394, ИН по ЗДДС BG115326394 (**ЕР Юг)** и (ii) всеки Ползвател на мрежата, който е заявил и получил постоянен дистанционен достъп до данни от измерването по реда на тези Общи условия (**Клиент**).

**Чл. 2.** (1) В тези Общи условия следните понятия и изрази ще имат следните значения:

1. **„ИТН”** (**Измервателна точка номер**) представлява основен идентификатор на Обекта, присъединен към електроразпределителната мрежа на ЕР Юг, чрез който се индивидуализира този Обект в базата данни на ЕР Юг.
2. **“Интернет страницата на ЕР Юг”** е www.elyug.bg.
3. “**Обект**” е всяка отделена по отношение на измерването на електрическата енергия електрическа инсталация на даден Клиент, на който има монтирано средство за търговско измерване с дистанционен отчет на данните от измерването по периоди на сетълмент съгласно ПТЕЕ.
4. **"Ползвател на мрежата**" е физическо или юридическо лице, ползвател на обект, който се снабдява с електрическа енергия от електроразпределителната мрежа на ЕР Юг и фигуриращо в информационната система на ЕР Юг като клиент на електрическа енергия или физическо или юридическо лице, доставящо електрическа енергия в електроразпределителната мрежа на ЕР Юг или фигуриращо в информационната система на ЕР Юг като производител на електрическа енергия.
5. **„ПИКЕЕ“** – съответните действащи Правила за измерване на количеството електрическа енергия.
6. "**ПТЕЕ**" – съответните действащи Правила за търговия с електрическа енергия.
7. "**Срок на достъпа**"е срокът, за който се предоставя достъпът до данни от измерването на електрическа енергия.
8. **„Непреодолима сила“** е събитие извън разумния, необходим и достатъчен контрол на Страната, позоваваща се на Непреодолима сила ("Позоваващата се страна"), което тя не би могла с разумни, необходими и достатъчни усилия да избегне или преодолее и което прави невъзможно за Позоваващата се страна да изпълни точно своите задължения, включително, но без изброяването да е изчерпателно, поради някоя от следните причини: война, независимо обявена или не; терористичен акт; обществени безредици; гражданско неподчинение; въстание; бунт; пиратство; ембарго; саботаж; революция; демонстрации, придружени с насилие; експлозия; пожар; земетресение; удар от гръм; тайфун; цунами; наводнение; циклон; изригване на вулкан; свличане на земни маси или други природни стихии и бедствия; епидемия; карантина или заразна болест; всякакво действие или съвкупност от действия от страна на орган на власт, включително национализация, реквизиция, конфискация или друг вид придобиване, наложено от орган на власт; промяна в действащото законодателство; стачка или друго колективно действие от страна на работниците или служителите на ЕР Юг; радиоактивно заразяване; йонизираща радиация; токсично или химическо замърсяване; техническа повреда в преносната и/или разпределителната електрическа мрежа, която препятства изцяло Позоваващата се страна да изпълнява задълженията си по тези Общи условия; срив на комуникациите или компютърните системи на ЕР Юг или на друг търговски участник на пазара на електрическа енергия, който препятства Позоваващата се страна да изпълни своите задължения по тези Общи условия.
9. „**Услугата**“ е предоставянето от страна на ЕР Юг на постоянен дистанционен достъп до данни от измерването на електрическата енергия за обектна Клиента.

(2) В случай че дадено понятие или израз не е определено в горната алинея, то има значението, дадено му от действащото българско законодателство в областта на електроенергетиката.

**Чл. 3.** (1) Ползвател на мрежата може да заяви постоянен дистанционен достъп до данните от измерването на електрическа енергия за даден Обект, като за целта следва да подаде заявление по образец в място за обслужване на клиенти на ЕР Юг.

(2) Регистрацията на Интернет страницата и предоставянето на Услугата са безплатни.

(3) Регистрацията се извършва след подаване от страна на Клиента на заявление по образец в място за обслужване на клиенти на ЕР Юг.

(4) В случаите, когато услугата се заявява от лице, различно от Клиента, то заявителят задължително трябва да представи пълномощно от Клиента с нотариална заверка на подписите.

(5) В срок до тридесет (30) дни след подаване на заявлението, ЕР Юг уведомява Клиента на посочения от него в заявлението по ал. 3 електронен адрес за потребителското име и паролата му, чрез които може да се достъпи Интернет платформата, чрез която ЕР Юг предоставя Услугата (достъп до Платформата) или пък отказва достъп, като уведомява Клиента за причините за отказа.

(6) Достъпът се предоставя за срок от дванадесет (12) месеца, считано от уведомлението по ал. 5.

(7) Клиентът може да прекрати достъпа преди изтичането на срока му на валидност чрез подаване на заявление в съответния образец в местата на обслужване на клиенти на ЕР Юг.

**Чл. 4.** (1) Регистрацията на Клиент, който не подаде ново заявление по чл. 3, ал. 3 по тези Общи условия 5 дни преди изтичането на Срока на достъпа ще бъде заличавана.

(2) Клиент със заличена регистрация има право по всяко време да се регистрира отново, спазвайки съответната процедура.

**Чл. 5.** ЕР Юг има право да прекрати едностранно и без предизвестие достъпа до Услугата, ако:

1. Клиентът престане да бъде Ползвател на мрежата за даден Обект
2. с изтичане на срока на достъпа
3. се установи, че друго лице, различно от Клиента, е осъществило достъп до Платформата
4. Клиентът с действията си нарушава законите в Република България, международните актове или застрашава работоспособността на програмните и технически средства, чрез които се предоставя Услугата.

**Чл. 6.** (1) ЕР Юг не отговаря пред Клиента за загуби, пропуснати ползи и други вреди, причинени на Клиента в резултат от ползване на Услугата чрез интернет страница на ЕР Юг и самата страница от негова страна, както и за невъзможността да се ползва тази Услуга; неспособност на Клиента да ползва Услугата; претенции от трети лица срещу Клиента или срещу ЕР Юг при или по повод ползване на Услугата.

(2) ЕР Юг не носи отговорност, ако при нарушения на работоспособността на програмното или техническото осигуряване на доставчици на Интернет или на електронните съобщителни връзки в и/или извън страната, или периодично обновяване на софтуерните системи за отчитане на измервателни данни, или поради Непреодолима сила регистриран Клиент не може да ползва частично или напълно Услугата. Клиентът се задължава да уведомява за грешки, технически проблеми и други проблеми, свързани с ползването на Услугата, като използва контактната информация, налична на интернет страницата на ЕР Юг.

(3) В случай че Клиентът не може да ползва услугата поради забравена парола или потребителско име, ЕР Юг не възстановява същата. В този случай клиентът следва да подаде ново Заявление по реда на чл. 3 от настоящите Общи условия.

(4) ЕР Юг не носи никаква отговорност за причинени на Клиента или на трети лица вреди, вследствие на неправомерно използване на данните от измерванията на електрическата енергия в Обекта му, в случай че Клиентът е станал причина трети лица да се сдобият с достъп до тези данни.

**Чл. 7.** (1) ЕР Юг се задължава да предоставя на Клиента чрез Платформата си следните данни от измерването на електрическата енергия, отнасящи се до съответния Обект:

1. стойности под формата на товарови профили за активната електрическа енергия в kWh, които са отчетени от измервателните системи

2. стойностите по т.1 не са валидирани и са възможни разминавания между предоставените в Платформата данни и тези по Глава седма от ПТЕЕ

3. В случай че се установи технически проблем, оказващ влияние върху измервателната система, вече публикувани данни не се коригират или актуализират.

(2) ЕР Юг поддържа информация за данните от измерването на електрическа енергия на Платформата за период от четиридесет (40) дни. След изтичане на този срок, всички данни, които са по-стари от четиридесет (40) дни, автоматично се заличават.

**Чл. 8.** (1) Данните от измерванията се предоставят под формата на товарови профили за всяка ИТН за предходното денонощие в срок до 10:00 часа на всеки следващ календарен ден и съдържат час и дата, количество (kWh)

(2) В случай че Обектът се намира в район, в който липсва покритие на ползваната от ЕР Юг електронна съобщителна мрежа за мобилен интернет, данните се предоставят веднъж в седмицата.

**Чл. 9.** (1) Електрическата енергия се измерва по начини, определени от ЕР Юг съгласно действащото законодателство.

(2) За всеки Обект на Клиент ЕР Юг осигурява, монтира, поддържа, отчита и контролира измервателни групи в съответствие с изискванията на действащото законодателство.

**Чл. 10.** (1) Всички спорове, породени по тези Общи условия, или отнасящи се до тях, включително спорове, отнасящи се до тяхното тълкуване, недействителност, изпълнение или прекратяване, или приспособяването им към нововъзникналите обстоятелства, се уреждат чрез преговори помежду им.

(2) Ако не бъде постигнато споразумение, спорът ще бъде отнесен към компетентния съд.

(3) За всички неуредени в тези Общи условия въпроси се прилагат разпоредбите на действащото в Република България законодателство.

**Чл. 11.** (1) ЕР Юг се задължава да публикува тези Общи условия на Интернет страницата си.

(2) ЕР Юг има право по всяко време да извършва промени в тези Общи условия, като няма задължение да уведомява Клиента за това.

**Чл. 12.** (1) Всички съобщения, свързани с настоящите Общи условия, ще са в писмена форма и ще се извършват чрез препоръчана поща, регистрирана куриерска услуга, на електронния адрес на Клиента, посочен в заявлението по чл. 3, ал. 3, или ще се връчват лично на адреса на управление на ЕР Юг, съответно на адреса на Клиента. Освен това ЕР Юг има право да информира Клиента за обстоятелства, свързани с изпълнението на задължението си по тези Общи условия, включително и в случай на изменението и допълнение на тези Общи условия и чрез публикация на интернет страницата си.

(2) Съобщенията ще се считат за получени и ще произведат действие при получаване, в случай на връчване лично или чрез установена куриерска услуга - при получаване или отказ да бъдат получени.

(3) Клиентът се задължава да информира ЕР Юг за промяна на адреса, електронния адрес или лицето, упълномощено да получава съобщения от негово име, съгласно разпоредбите на настоящите Общи условия. В противен случай съобщенията, доставени на последния известен адрес на Клиента, ще се считат за получени от него.